Sabtu, 14 Juli 2012
Pidato Pasambahan Adat, Ma-anta Marapulai
Assalamu’alaikum Datuak,
Ba’a nyoDatuak -sianu- , pado datuak tibonyo sambah. Sungguahpun datuak surang nan disambah, tagah dek adat jo pusako, dek barieh cupak jo gantang, dek alua datuak kasamonyo, kami datang maantakan sambah.
Adopun sambah nan ka ditunggangkan pado datuak, talewah ka nan banyak…,
Bak manuruik adat kito juo, kok basiang di nan tumbuah, jikok manimbang di nan ado, tumbuah sarupo iko kini. Sandi andiko dalam kampuang, di datuak tampuak tangkainyo. Inggiran silang jo salisiah, kusuik di datuak salasainyo, karuah di datuak ka janiahnyo. Ibaraik diri badan datuak, kayu gadang di tangah padang, baurek limbago matan, kabatang sandi andiko, badahan cupak jo gantang, barantiang barieh balabeh, badaun rimbun dek adat, babungo mungkin jo patuik, babuah kato nan bana. Buliah baselo di ureknyo, buliah basanda di batangnyo, kagantuangan cupak nan duo.Partamo cupak usali, kaduo cupak buatan.
Cupak usali iyo nan sakundi-kundinyo, nan sapantiang tali bajak, kupang jo ameh masuak pulo. Nan ganok duo baleh, taiyeh dikikia bahabih basi, dibasuah bahabih ayie, dianjak indaknyo mati, dibubuik tak namuah layua, itu nan banamo cupak usali.
Nan tasabuik cupak buatan, nan batapuang kapua jo sadah, baliciek pinang jo gambia. Sasuai mangko manjadi, saukua mangko takanai. Kok datang hujan jo paneh, batiuik angina jo ribuik, sabarieh bapantang hilang, sabarieh tak namuah lupo.
Lah janiah cahayo adat, lah tarang bangun pusako, bak rumpuik ditimpo rinyai, musim pabilo lipua lai.
Salangkah turun dari ranjang, dari tangah rumah di kampuang etan, barieh tabantang kami turuik, labuah nan goloang kami tampuah, datang ka jorong kampuang datuak.
Kok tibo alah baduduak-an, lah ta unjuak sirieh di carano, tando lah sudah minum makan, Nan sakarang iko kini, pihak di diri marapulai, lah duduak di ateh rumah. Duduak di ruang rumah nan gadang, dilingkuang niniak jo mamak, di hadapan ibu jo bapo, sarato ipa dengan bisan, cukuik jo urang mudo matah, lah duduak basandiang duo, nan bak bulan jo matohari, bintang kujaraha mangaliliang.
Kok tumbuah di tangah rumah, kajadi adat bijo nan baiak, katungkek pamanih jalan, kakarieh pamaga adat, dalam adat baradat pulo. Kok elok ratak tangannyo, panjang bao kamangarek, singkek bao ka mauleh, senteang bao ka mambilai. Kok elok ratak lidahnyo, kusuik bao ka manyalasai, kok karuah dapek mampajaniah, kok ka hilia samo kahilia, ka mudiak samo ka mudiak.
Namun samantang pun baitu, di pihak diri marapulai, raso menitiak niro pinang, antah barayie antah tidak, nan bak alu patah tatimpo, musim pabilo ka bataruak, ibo nan bak padi salibu, awah tumbuah musim talampau, urek tagantuang ka jarami, rangkiang tinggi nan dicinto, supayo datuak tarimo elok-elok, iyo di dalam tapak tangan…, sakian sambah pado datuak. [Sumber:Pidato Aluah Pasambahan Adat-Idrus Hakimi Dt Penghulu-LKAAM Sumbar-1974]
Diposkan oleh Art-Next di 14.11 0 komentar
Pidato Sirieh dari Sipangka
Diposkan oleh Art-Next di 14.10 0 komentar
Pembukaan Pasambahan/Pidato
Tata Cara Payambahan / Pidato Alek Adat Minangkabau
Oleh Amiral Agus Rajo Lelo
Disadur : Pasambahan/Pidato alek Adat Minangkabau.
Oleh Amiral Agus Rajo Lelo
Disadur : Pasambahan/Pidato alek Adat Minangkabau.
Pengantar/Pembukaan- Sambah sujuik jo simpuah, sabarek buka nan piawai, naraco luruih main daun, indak basisiak jo basibak, indak bahinggo jo babateh, kok ketek indak basabuik namo, kok gadang indak babilang gala, ujuikno sambah nan taserak kapado hadiran sadonyo.
- Dari sintuak kasanding baka, urang mamukek pagi pagi, dari ujuang taruih ka pangka, dari tangah sampai katapi, indak ba atok jo barompai, bukan bahinggo jo babateh, ketek indak basabuik namo, gadang indak bahimbau gala, ujuik taucap nan tapanggi nan hadir diateh rumah nangko. (Seterusnya. kemudian disambah hadirin sasuai pangkek jo fungsinyo.)
- Dari sintuak kasanding baka, urang mamukek pagi pagi, dari ujuang taruih ka pangka, dari tangah sampai katapi, indak ba atok jo barompai, bukan bahinggo jo babateh, ketek indak basabuik namo, gadang indak bahimbau gala, ujuik taucap nan tapanggi nan hadir diateh rumah nangko. (Seterusnya. kemudian disambah hadirin sasuai pangkek jo fungsinyo.)
Badan Pemerintah
- Sambah kapado bapak bupati sarato jo pak LKAAM, pak kapolres dan pak Kajari saganok muspida kasadonyo. Pusek jalo kumpulan ikan nan maatur nagari nangko, sakali gawa baribu ampun.
- Sambah kapado bapak bupati sarato jo pak LKAAM, pak kapolres dan pak Kajari saganok muspida kasadonyo. Pusek jalo kumpulan ikan nan maatur nagari nangko, sakali gawa baribu ampun.
Perangkat Adat- Sambah kapado niniak mamak, nan gadang Basa batuah, nan ba aka baurek tunggang, babatang badahan rampak, badaun baujuang rantiang, baputiak babungo kambang, babuah kato nan bana, buliah baselo diureknyo, buliah basanda dibatangnyo, gantuangan cupak nan duo, paratamo cupak asli nan kaduo cupak buatan.
- Sambah kapado niniak mamak, nan gadang basa batuah, nan bapucuak sabana Bulek, nan baurek sabana tunggang, nan tinggi tampak jauah, nan gadang jolong basuo, kapai tampaik batanyo, kapulang tampaik babarito.
- Sambah kapado niniak mamak, nan bak kayu gadang ditangah koto, urek tampaik baselo, batang gadang tampaik basanda, dahannyo tampaik bagantuang, daun labek tampaik balinduang, kapanasan tampaik bataduah kahujanan
- Sambah kapado niniak mamak, nan gadang basa batuah, nan bapucuak sabana Bulek, nan baurek sabana tunggang, nan tinggi tampak jauah, nan gadang jolong basuo, kapai tampaik batanyo, kapulang tampaik babarito.
- Sambah kapado niniak mamak, nan bak kayu gadang ditangah koto, urek tampaik baselo, batang gadang tampaik basanda, dahannyo tampaik bagantuang, daun labek tampaik balinduang, kapanasan tampaik bataduah kahujanan
Perangkat Ninik Mamak
- Bila maulana jo tuanku, suluah bendang adat limbago, kok duduak bacamin kitab, tagaknyo rintang jo pituah, nan tahu halal jo haram nan tahu syah dengan bata, kok suluahnyo masa didunia bendangnyo sampai ke akhirat, kaundang undang ka madinah kapayuang panji kasarugo.
- Hulu balang jo ampang limo, jo manti pagawai adat, nan tahu disalah bana, tau dirantiang nan ka mancucuak, ataupun dahan nan ka mahimpok.
- Nan mudo pambimbiang dunia, parik dalam pagar kokoh, nan capek kaki ringan tangan, capek kaki indak panaruang, ringan tangan indak pamacah, aso tarantang duo sudah, pambangkik batang tarandam nan bahati suci muko janiah.
- Langkok sagalo bundo kanduang, limpapeh rumah nan gadang sumarak didalam kampuang, hiasan dalam nagari, kok auih bakeh mintak aia, kok lapa bakeh mintak nasi, iduiknyo tampek manyasa, kok matinyo tampaik baniaik, ambun puruak alung bunian urang nan duduak jo suratan.
Ujuang pasambahan kapado datuak.
Kalilawa dipulau rimbang
Anak ruso mati tadabiah
Kok gawa minta ditimbang
Kok doso ampun nan labiah
Apo la nan ambo imbau kadatuak kini
(Kemudian pembicaraan dilanjutkan pado acara nan kito maksud)
- Bila maulana jo tuanku, suluah bendang adat limbago, kok duduak bacamin kitab, tagaknyo rintang jo pituah, nan tahu halal jo haram nan tahu syah dengan bata, kok suluahnyo masa didunia bendangnyo sampai ke akhirat, kaundang undang ka madinah kapayuang panji kasarugo.
- Hulu balang jo ampang limo, jo manti pagawai adat, nan tahu disalah bana, tau dirantiang nan ka mancucuak, ataupun dahan nan ka mahimpok.
- Nan mudo pambimbiang dunia, parik dalam pagar kokoh, nan capek kaki ringan tangan, capek kaki indak panaruang, ringan tangan indak pamacah, aso tarantang duo sudah, pambangkik batang tarandam nan bahati suci muko janiah.
- Langkok sagalo bundo kanduang, limpapeh rumah nan gadang sumarak didalam kampuang, hiasan dalam nagari, kok auih bakeh mintak aia, kok lapa bakeh mintak nasi, iduiknyo tampek manyasa, kok matinyo tampaik baniaik, ambun puruak alung bunian urang nan duduak jo suratan.
Ujuang pasambahan kapado datuak.
Kalilawa dipulau rimbang
Anak ruso mati tadabiah
Kok gawa minta ditimbang
Kok doso ampun nan labiah
Apo la nan ambo imbau kadatuak kini
(Kemudian pembicaraan dilanjutkan pado acara nan kito maksud)
Diposkan oleh Art-Next di 14.09 0 komentar
SIFAT PEREMPUAN MINANG
oleh Marapi Jo Singgalang (komunitas minang) pada 15 Desember 2010 pukul 14:53 ·
Catatan ko di ambiak dari mp3 "PITUAH AYAH UNTUAK ANAK PEREMPUAN" karangan Yus DT.Parpatiah,Pimpinan Balerong Grup Jakarta
Adopun parampuan terbagi kapado limo sipaik,ampek sipaik nan buruak ciek nan elok nan ka dipakai,manolah macam nan limo tu..
Catatan ko di ambiak dari mp3 "PITUAH AYAH UNTUAK ANAK PEREMPUAN" karangan Yus DT.Parpatiah,Pimpinan Balerong Grup Jakarta
Adopun parampuan terbagi kapado limo sipaik,ampek sipaik nan buruak ciek nan elok nan ka dipakai,manolah macam nan limo tu..
- Partamo Parampuan Barau-barau
- Kaduo Parampuan Layang-layang
- Katigo Patampuan Lawah-lawah
- Kaampek parampuan Anai-anai
- Nan kalimo Parampuan Ramo-ramo
Tasabuik parampuan barau2 : Ilia ota mudiak bagunjiang,mangecek asa tangango,rundiang bunyi piluru,galak nyo badaram daram,ado kalo nyo dak tau ujuang jo pangka, urg kanai tak diagak baa muncuang co rapak piuah,baa kulialiak incek mato bajagangan urek lihia nyo,itu tabiat dak tapuji tu nak,jan
Buruak sipaik sumbang kurenah,cilako dek urg parampuan,
Kok dak sopan dipandang urg, Supel,Anggun,keibuan feminim baso kini,bakatolah jo lunak lambuik,banyak kan sengeng dari galak,sabuik sakadar nan paguno. barundiang usah barabuik2, mangecek baganti-ganti, dangankan dulu tutua urang,lah tumbuah baru disiang,tapi kok indak paralu bana,rancak lah diam antok sajo,
sabab dek lidah indak batulang,dek bibia indak bapaga,banyak kecek banyak nan sasek,banyak kato banyak nan lato.
banyak minyak taruah ateh batu.. dapek dikauik dikampuankan.. tapi kalau lah muluik nan taserak bateba dibaok angin indak tapiliah2 lai.bicara itu perak diam itu emas baitu pituah rang pandai
Baa pulo parampuan layang2: lah galik dek buruang layang2 alun tasingik matoari,alun tantu ari ka siang nyo bagageh kalua sarang,layok malayo diudaro, layang malayang ilia mudiak, baradai maliuak liuak, bapacu gadang samo gadang,pueh mambumbuang masuak awan inyo manukiak tajun randah,semba suok lalah kakida alah sanjo baru nyo pulang.
Ikolah lambang jo simbol parampuan nan suko kalua rumah, hobi nyo bahura-hura,salapeh pulang sikola batondan dulu masuak pasa,cangang kian longok kamari caliak iko rabo nan itu tanyo harago ciek2 mambali sauleh haram,asah kan ado karamaian bia ba band atau batandiang konon lo pulo ado konser nyo lah datang labiah dulu,otang2 sanjo katibo bapusu dimuluik simpang mahota bakarikiak-an, mejeng istilah dibetawi,
Padohal dirumah banyak bangkalai,kain kumuah lah abih tarandam,nasi lah patuik dijarangkan,laman samak sarok batabua PR alun bakarajokan,mako tapek baa istilah2 urg,"kalau mau melihat kepribadian seorang gadis lihatlah rumah tangga nya,mau tau kebersihan perempuan lihatlah kamar mandinya"
Parampuan lawah-lawah: kalau layang2 suko malala,mako lawah2 jinak dirumah,satapak indak kalua salangkah haram baranjak,gilo tagak dijanjang pintu, gilo mananti tamu sasek inggok,dibuek sarang bakulindan, aluih bagatah bajirumek,wujuiknyo jaruang bakambangkan,panahan jarek dinan langang,bantuak nyo cando ka mati,malangkah taregek egek,barek tandan sarik bakisa,tapi niat salah pangana sumbang,paham jaek mungkasuik buruak,sia nan lalu sia tapakiak, tiok nan singgah jadi bangkai, disasok darah jo dagiang dicucuik sampai kabanak, lah karabang ditinggakan nyo.
Kok tibo dimanusia tasuo bakeh padusi,itulah gadih pangeretan mato duitan istilah nyo,muluik manih dibuek-buek,ramah tamah bahajan hajan,wujuik nyo cari paratian nak tadayo urg kaawak,barulah ganduah dilalukan,manyalang bakalalarn, cah mambon cah maminjam barutang pantang mambaia,ditagiah urg dimusuahi diburuak kan sabalik kampuang dipitnah dipagunjiangkan aib rasio dicukia2, korban lah urg nan manolong.baitu juo dirumah tanggo kacio rang gaek digaledah,saku suami dipareso kok kunun pacar tunangan nyo lah kariang cari cowok baru.
Parampuan bagala anai2: Sipaik buruak di anai2, mudah tarambao jo rayuan, gilo bagadang ati sajo,alun dijujai nyo lah galak,alun digabik lah manuruik indak dikana mularaik nyo,cubo paratikan elok2 ambiak iktibar jo tuladan,siang tabanam dalam sauang, indak maliek matoari ari lah malam baru kalua, dari jauah nampak cahayo lalu bakaja dakek lampu,bamain basuko-suko,kurang ampia batambah ampia lah dakek baniak inggok, angek taraso bakuliliang manyiga ka batang tubuah,tapi dek jarang maliek cahayo disangko tabuak ka subaliak, kiro nyo api nan tagagai, badan anguih sayok mambaro, tabangkai jatuah kabawah.dek rombongan nan baru tibo, lah nyato maik balampaian marampak mati tabaka, bahondoh juo masuak lampu bamain jo api nan taragang,akia nyo sansaro pulo.
Itulah sipaik sio2 nak,indak mancontoh bakuliliang, sagan baguru dari alam, hati gadang nan baturuik kan, dek sabab karano itu ijan tadayo jo kilek nyo,usua pareso sudah2 baok bapikia dalam2,acok lah bana kajadian nak,lupo diri lupo daratan,sanang nyo sajo nan tabayang,lah kanai baru manyasa sasa nan tidak ado guno,sasuai bak bunyi pantun "kabalai pakan salido mambali ikan jo tanggiri,tali buaian sadio nyo,kironyo gantuangan badan diri" hati2 dalam bagau nak,ingek2 kalau bakawan apolai jo laki2,mancaliak contoh ka nan sudah,liek cilako ka nan kalam,urg pai jalan malenggang,awak tingga maratok nasib,tangguang sandiri akibaik nyo,kalau padusi lah dapek malu,bak payuang tagajai pasak,indak ka kambang-kambang lai kucuik apolah kaguno nyo,malantailah sabalum luluih nak,mamakan dima lah abih,sudah kan dulu baru mulai,itu lah amanah urg tuo ayah manyampai maingek kan
Adopun nan pangabisan iolah parampuan ramo2: IKo lah nan kaditiru,dicontoh ditauladani lambang nak gadih minang kabau,awak elok bulu baminyak,sayok babungo baliak balah,jinak bak raso ka tacakau lia nyo alah hurabi,urg lah mati ngalinggaman,inggok nyo basikua-sikua,tabang nyo bakawan kawan,bakutiko mangko kalua,basamo baru nyo nampak,bamain bukan sumbarang main,tapi bamain kahalai bungo,batandang ka banang sari,dek arif pandai batenggang haluih lunak baok an badan,mangko daun pangarang tak tagoyang,silaro indak nyo gugua tangkai nan mintak di inggoki baitu budi ramo2,
kalau awak gadih babudi nak,bataratik didalm rumah,sopan santun kalau dilua,pandai basegeh jo badandan,kama pai musti batantu,saizin buliah bajalan,jaleh tujuan jo mungkasuik bukan malala dak karuan,bergaul jo nan samo gadang,rapek-i nan tuo2,cari nan panjang pangalaman,dak batukuak tambah ilmu awak,jikok mambali kaparaluan,sasuaikan jo kabutuhan,ukua tanago ekonomi ,sapanjang tubuah bayang2 ,sabab malabiahi ancak2 mangurangi sio2, jauahkan ongeh jo takabua,tansano awak buruang pipik nak,ulek daun kajatah awak buah rumpuik bateh rasaki,jan dicito makanan anggang,sok kato rang kota,pondik kecek rang kampuang,overdosis istilah dokter badan kau juo manangguangkan.
Tarimokasi untuak dunsanak nan alah mambaco catatan ko semoga bisa di ambiak iktibar nyo
Diposkan oleh Art-Next di 12.01 0 komentar
Label: Adat Minang, Pitaruah
Langganan: Entri (Atom)
ind_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn ind_Latn min_Latn ind_Latn ind_Latn min_Latn min_Latn min_Latn min_Latn min_Latn min_Latn min_Latn min_Latn ind_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn jav_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn jav_Latn min_Latn min_Latn min_Latn ind_Latn min_Latn min_Latn min_Latn min_Latn min_Latn min_Latn eus_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn ind_Latn min_Latn sun_Latn